
Savas lebontást szabályozó kis GTPáz fehérjék hatásának elemzése autofágia és öregedési modellekben

Az autofágia – a sejtes önemésztés – egy lizoszómális degradációs útvonal, ami felelős a sejt homeosztázisának fenntartásáért, sérült organellumok és toxikus fehérjék lebontásáért, majd alkotóelemeik reciklizálásáért. Szerepe kiemelt fontosságú a posztmitotikus szövetek sejtjeiben, mint az idegsejtek, ahol az elpusztult neuronok pótlása nem lehetséges, így autofágia által kell megakadályozni, hogy toxikus fehérje formák képződjenek és károsítsák a sejteket. Az autofágia hatékonysága a kor előrehaladtával fokozatosan csökken, ami együtt jár neurodegeneratív betegségek kialakulásával. Ezek kezelésére olyan célpontokat kell találni, amelyekkel hatékonyan lehet autofágiát serkenteni idős korban.
A makroautofágia kezdetén létrejön egy citoplazma komponenseket tartalmazó, kettős membránnal rendelkező autofagoszóma. Ez fúzionálhat késői endoszómával vagy lizoszómával. A folyamat végén egy autolizoszóma keletkezik, amely belsejében a savas hidroláz enzimek végzik a lebontást. A fúziós lépés szabályozásában számos kis GTPáz fehérje vesz részt, melyek közül a Rab2, a Rab7 és az Arl8 a lejobban tanulmányozott. Ezen kis G fehérjék eltérő membránokon helyezkednek el, így funkciójukban különböznek és eltérő fúziós lépéseket irányítanak.
Korábbi eredményeink szerint a Rab2 konstitutívan aktív, GTP-kötött (Rab2-CA) formájának idegrendszeri kifejeződése növeli az élettartamot és serkenti az autofágiát neuronokban. A dolgozatomban bemutatott kutatás eredményei alapján a Rab7 és az Arl8 csendesítése negatív hatással van az állatok mozgási és túlélési képességére, emellett gátolja az autofágiát. Az Arl8 folytonosan GTP kötött formája (Arl8-CA) pozitív hatású, képes az élettartamot és a mászási képességet javítani és fokozni a lizoszómális lebontást. Viszont a Rab7 aktiválás (Rab7-CA) negatívan befolyásolja az az állatokat, minden vizsgált szempontból. A Rab7 aktivációja az autofág vezikulumok közötti fúziós hibát és az axonális transzport útvonal sérülését okozza. A kis G fehérjék kettős aktiválása javítja a mászást és serkenti az autofágiát.
Megállapíthatjuk, hogy mindhárom kis G fehérje (Arl8, Rab7 és Rab2) jelenléte szükséges a normál élettartamhoz, fittséghez és a megfelelő autofágiához, de aktiválásuk hatása eltérő. Autofágiát aktiváló gyógyszermolekulák tervezésekor a kis G fehérjék ígéretes új célpontok lehetnek, de a hatóanyagok specifikusságának ismerete kiemelt jelentőségű a lehetséges negatív hatások elkerülése érdekében.



